b'\n_START_ARTICLE_\nAkind\xc5\xbeije\n_START_PARAGRAPH_\nAkind\xc5\xbeije, v Osmanskem cesarstvu pripadniki posebnega roda vojske, obi\xc4\x8dajno lahkega konjeni\xc5\xa1kega odreda._NEWLINE_Turki so akind\xc5\xbeije navadno po\xc5\xa1iljali na ozemlje nasprotnika, kjer so ropali in ustrahovali prebivalstvo. Njihovo pla\xc4\x8dilo je bil plen. Kadar so sodelovali z redno vojsko, so hodili pred njo ali pa so \xc4\x8duvali zaledje._NEWLINE_Med prvimi poveljniki akind\xc5\xbeij se omenja K\xc3\xb6se Mihal, ki je pod poveljstvom Sulejmana pa\xc5\xa1e, najstarej\xc5\xa1ega sina sultana Orhana I., sodeloval pri prvih osvajanjih Rumelije. Po voja\xc5\xa1ki delitvi Rumelije na vzhodni in zahodni del, so Mihalovi nasledniki, rodbina Mihalo\xc4\x9flu, vladali vzhodnemu delu Rumelije s sredi\xc5\xa1\xc4\x8dem v \xc4\x8cirmenskem sand\xc5\xbeaku; akind\xc5\xbeije tega dela so se po njih imenovali mihalu. Poveljnik zahodnega dela Rumelije je bil Turahan beg, ki je imel sede\xc5\xbe v tesalski Trikali; akind\xc5\xbeije s tega dela se imenovali turahanli._NEWLINE_V \xc4\x8dasu sultana Murata I. in kosovske bitke (1389) se akind\xc5\xbeije v virih ne omenjajo. Vemo pa, da so vojska Turahan bega in akind\xc5\xbeije leta 1433 (v \xc4\x8dasu albanskega upora, 1432-36) plenili in pusto\xc5\xa1ili po Albaniji. Ko se je sultan Murat II. poleti 1438 napotil proti Ogrski, so se mu pridru\xc5\xbeili kraji\xc5\xa1ki begi (ud\xc5\xbebeglerji) Ali beg Evrenosovi\xc4\x87, Ishak beg in Turahan beg in s svojimi vojskami in akind\xc5\xbeijami pove\xc4\x8dali tur\xc5\xa1ko vojsko za 30-40.000 mo\xc5\xbe. V \xc4\x8dasu sultana Bajazida II. so akind\xc5\xbeije na Krbavskem polju premagali zdru\xc5\xbeeno vojsko hrva\xc5\xa1kega plemstva (1493)._NEWLINE_Ni znano, kako so Turki akind\xc5\xbeije nova\xc4\x8dili. Dolgo se je mislilo, da so neregularni, prilo\xc5\xbenostno zbrani vojaki. Ferman z dne 4. marca 1565 pa razkriva, da so tudi akind\xc5\xbeije, tako kot tur\xc5\xa1ko redno vojsko, vodili na seznamih. Ni znano, kako dolgo so Turki akind\xc5\xbeije vklju\xc4\x8devali v svojo voja\xc5\xa1ko organizacijo. V 18. stoletju se ne omenjajo ve\xc4\x8d kot poseben rod vojske.'